Projektas

**LAZDIJŲ RAJONO SAVIVALDYBĖS TARYBA**

**DĖL INTEGRALIOS PAGALBOS TEIKIMO LAZDIJŲ RAJONO SAVIVALDYBĖJE TVARKOS APRAŠO PATVIRTINIMO**

2016 m. gruodžio 27 d. Nr. 34-753

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Socialinių paslaugų įstatymo 13 straipsniu, Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 įsakymu Nr. A1-93 „Dėl Socialinių paslaugų katalogo patvirtinimo“, Integralios pagalbos plėtros veiksmų planu, patvirtintu Lietuvos Respublikos socialinės apsaugos ir darbo ministro 2015 m. liepos 14 d. įsakymu Nr. A1-435 „Dėl Integralios pagalbos plėtros veiksmų plano patvirtinimo“, Lazdijų rajono savivaldybės taryba nusprendžia:

Patvirtinti Integralios pagalbos teikimo Lazdijų rajono savivaldybėje tvarkos aprašą (pridedama).

Savivaldybės meras

Parengė

Lina Margelienė

2016-12-21

PATVIRTINTA

Lazdijų rajono savivaldybės tarybos

2016 m. gruodžio d. sprendimu Nr.

**INTEGRALIOS PAGALBOS TEIKIMO LAZDIJŲ RAJONO SAVIVALDYBĖJE TVARKOS APRAŠAS**

**I. BENDROSIOS NUOSTATOS**

1. Integralios pagalbos teikimo Lazdijų rajono savivaldybėje tvarkos aprašas (toliau – Tvarkos aprašas) nustato integralios pagalbos (dienos socialinės globos ir slaugos) paslaugų (toliau – integrali pagalba) organizavimo, skyrimo ir teikimo asmens namuose tvarką ir sąlygas, paslaugų trukmę, integralios pagalbos paslaugų sąrašus, finansavimą.

2. Integralios pagalbos paslaugų teikimo tikslas – sukurti ir plėtoti kokybiškas socialinės globos ir slaugos paslaugas asmenims su negalia bei teikti pagalbą šeimos nariams, siekiant padėti jiems derinti šeimos ir darbo įsipareigojimus.

3. Integrali pagalba – tai visuma slaugos ir socialinių paslaugų, kurias teikiant asmeniui tenkinami slaugos ir socialinių paslaugų poreikiai, teikiama nuolatinė kompleksinė specialistų pagalba ir priežiūra.

4. Integralios pagalbos paslaugų gavėjai:

4.1. neįgalūs vaikai, kuriems nustatytas visiško nesavarankiškumo lygis, taip pat teisės aktų nustatyta tvarka nustatytas sunkus neįgalumo lygis ir specialusis nuolatinės slaugos poreikis;

4.2. suaugę darbingo amžiaus asmenys su negalia, kuriems nustatytas visiško nesavarankiškumo lygis, taip pat teisės aktų nustatyta tvarka nustatytas specialusis nuolatinės slaugos poreikis arba priežiūros (pagalbos) poreikis dėl psichikos sutrikimų;

4.3. senatvės pensijos amžių sukakę asmenys su negalia, kuriems nustatytas visiško nesavarankiškumo lygis, taip pat teisės aktų nustatyta tvarka nustatytas specialusis nuolatinės slaugos poreikis arba priežiūros (pagalbos) poreikis dėl psichikos sutrikimų.

**II. INTEGRALIOS PAGALBOS PASLAUGŲ ORGANIZAVIMAS**

5. Integrali pagalba teikiama komandos principu. Integralią pagalbą teikia komanda, kurios tikslas – išsiaiškinti socialinės globos ir slaugos asmens namuose paslaugų poreikį, organizuoti ir teikti šias paslaugas, taikant efektyvias slaugos, priežiūros (pagalbos) priemones bei socialines paslaugas.

6. Komandą sudaro šie specialistai: socialinis darbuotojas ir jo padėjėjai, slaugytojas ir jo padėjėjai, masažistas, kineziterapeutas, ergoterapeutas.

7. Dienos socialinės globos asmens namuose paslaugas organizuoja ir kontroliuoja socialiniai darbuotojai, socialinės globos asmens namuose paslaugas tiesiogiai asmeniui teikia socialinio darbuotojo padėjėjai.

8. Slaugos asmens namuose paslaugas organizuoja ir kontroliuoja slaugytojai, slaugos paslaugas tiesiogiai asmeniui teikia slaugytojo padėjėjai.

9. Kiekvienas specialistų komandos narys pagal nustatytą kompetenciją teikia socialinės globos ir (ar) slaugos asmens namuose paslaugas ir asmeniškai atsako už suteiktų paslaugų kokybę.

10. Socialinio darbuotojo padėjėjais, slaugytojo padėjėjais, teikiančiais integralią pagalbą, negali dirbti asmenys, kuriuos su paslaugų gavėjais sieja giminystės ar svainystės ryšiai.

11. Už integralios pagalbos planavimą ir administravimą atsakingas Lazdijų rajono savivaldybės administracijos Socialinės paramos skyrius (toliau – Socialinės paramos skyrius), už integralios pagalbos paslaugų teikimo organizavimą atsakinga šias paslaugas teikianti viešoji įstaiga Lazdijų socialinių paslaugų centras (toliau – Centras).

**III. INTEGRALIOS PAGALBOS PASLAUGŲ TRUKMĖ**

12. Integralios pagalbos paslaugų trukmė:

12.1. dienos socialinė globa asmens namuose teikiama nuo 2 iki 8 valandų per dieną iki 5 kartų per savaitę asmens namuose. Valandų poreikį nustato socialinis darbuotojas apsilankymo pas asmenį namuose metu, suderinęs su pageidaujančiu gauti paslaugas asmeniu (jo globėju, rūpintoju arba asmeniui atstovaujančiu suaugusiu šeimos nariu);

12.2. slaugos paslaugos teikiamos ne ilgiau kaip 4,5 valandos per dieną iki 5 kartų per savaitę asmens namuose. Teikimo trukmę nustato slaugytojas pirmo apsilankymo pas asmenį namuose metu, suderinęs su pageidaujančiu gauti paslaugas asmeniu (jo globėju, rūpintoju arba asmeniui atstovaujančiu suaugusiu šeimos nariu).

13. Jeigu asmeniui integralios pagalbos paslaugų nepakanka arba susidarius krizinei situacijai (pablogėjus asmens sveikatos būklei, atsiradus ekstremalioms aplinkybėms šeimoje ir pan.), asmuo (globėjas, rūpintojas arba asmeniui atstovaujantis suaugęs šeimos narys) gali kreiptis į savo šeimos gydytoją dėl gydymo ir paliatyviosios pagalbos ar ilgalaikės (trumpalaikės) socialinės globos institucijoje skyrimo**.**

**IV. INTEGRALIOS PAGALBOS SKYRIMAS IR TEIKIMAS**

14. Asmens integralios pagalbos poreikį nustato Lazdijų rajono savivaldybės administracijos

seniūnijų socialiniai darbuotojai (toliau – seniūnijų socialiniai darbuotojai), kurie išvadas teikia Socialinės paramos skyriaus vedėjui.

15. Dėl integralios pagalbos paslaugų gavimo asmuo (jo globėjas, rūpintojas arba asmeniui atstovaujantis suaugęs šeimos narys) raštu kreipiasi į deklaruotos gyvenamosios vietos seniūniją, užpildo prašymą-paraišką socialinėms paslaugoms gauti pagal SP-8 formą, patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“ (toliau – prašymas), ir pateikia šiuos dokumentus:

15.1. asmens tapatybę patvirtinantį dokumentą;

15.2. neįgaliojo pažymėjimo kopiją;

15.3. pažymos apie nustatytą specialųjį nuolatinės slaugos poreikį (forma SPS-1), išduotos Neįgalumo ir darbingumo nustatymo tarnybos, kopiją;

15.4. pažymą apie deklaruotą gyvenamąją vietą arba pažymą, patvirtinančią, kad asmuo yra įtrauktas į gyvenamosios vietos neturinčių asmenų apskaitą (tik tuo atveju, kai nėra duomenų gyvenamosios vietos apskaitos dokumentuose);

15.5. pažymas apie asmens (šeimos) pajamas, gautas per paskutinius 3 mėnesius iki kreipimosi mėnesio;

15.6. sveikatos priežiūros įstaigos pažymą – šeimos gydytojo (gydančio gydytojo) užpildytą medicinos dokumentų išrašą (F027/a);

15.7. kitus dokumentus pagal reikalingumą;

15.8. jeigu pagal duomenų teikimo sutartis su atitinkamomis institucijomis ar įstaigomis iš Lietuvos Respublikos gyventojų registro ar kitų valstybės registrų Lazdijų rajono savivaldybės administracija tiesiogiai gauna dokumentus ar duomenis, kurių reikia integraliai pagalbai skirti ir teikti, arba jie yra kitose socialinės paramos bylose, dokumentus priimantis asmuo praneša asmeniui, kuris kreipiasi dėl integralios pagalbos, kad jam šių dokumentų ar duomenų pateikti nereikia.

16. Esant poreikiui, gali būti pareikalauta dokumentų, susijusių su integralios pagalbos paslaugų skyrimu asmeniui, iš kitų institucijų, įstaigų ir organizacijų.

17. Kineziterapijos, masažo ir ergoterapijos paslaugos yra teikiamos, pateikus šeimos gydytojo (gydančio gydytojo) užpildytą medicinos dokumentų išrašą (F027/a) su rekomendacija.

18. Seniūnijos socialinis darbuotojas, gavęs asmens (globėjo, rūpintojo arba asmeniui atstovaujančio suaugusio šeimos nario) prašymą ir Tvarkos aprašo 15 punkte nurodytus dokumentus, ne vėliau kaip per 30 kalendorinių dienų nuo prašymo ir visų reikalingų dokumentų gavimo dienos nustato asmens socialinės globos poreikį.

19. Vaiko su negalia socialinės globos poreikis nustatomas vadovaujantis Socialinės globos poreikio vaikui su negalia nustatymo metodika, patvirtinta Lietuvos Respublikos socialinės apsaugos ir darbo ministro 2006 m. rugsėjo 9 d. įsakymu Nr. A1-255 „Dėl Socialinės globos poreikio vaikui su negalia nustatymo metodikos patvirtinimo“, užpildant šios metodikos priedą.

20. Asmens socialinės globos poreikis nustatomas vadovaujantis Senyvo amžiaus asmens bei suaugusio asmens su negalia socialinės globos poreikio nustatymo metodika, patvirtinta Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodikos patvirtinimo“, užpildant šios metodikos 1 ar 2 priedus.

21. Seniūnijos socialinis darbuotojas, nustatęs asmens socialinių paslaugų poreikį, išvadą dėl integralios pagalbos asmeniui skyrimo pateikia Socialinės paramos skyriaus vedėjui, priimančiam sprendimą dėl integralios pagalbos asmeniui skyrimo.

22. Sprendimas dėl integralios pagalbos asmeniui skyrimo priimamas per 10 kalendorinių dienų nuo seniūnijos socialinio darbuotojo išvados gavimo Socialinės paramos skyriuje dienos.

23. Socialinės paramos skyriaus vedėjui priėmus sprendimą dėl integralios pagalbos asmeniui skyrimo, užpildoma Sprendimo dėl socialinių paslaugų asmeniui (šeimai) skyrimo SP-9 forma, patvirtinta Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“.

24. Sprendimo dėl integralios pagalbos skyrimo kopija per 5 darbo dienas nuo jo priėmimo dienos įteikiama (išsiunčiama) asmeniui.

25. Priėmus sprendimą dėl integralios pagalbos skyrimo, dokumentai perduodami Centrui, kuris formuoja gavėjo bylą ir per 3 darbo dienas organizuoja integralios pagalbos teikimą.

26. Asmenys, norintys gauti integralios pagalbos paslaugas, pateikus visus reikalingus dokumentus, nesant laisvų vietų, gali būti įrašomi į eilę. Eilę integralios pagalbos paslaugoms gauti sudaro atsakingas Socialinės paramos skyriaus specialistas, atsižvelgdamas į asmens prašymo pateikimo datą ir į asmens faktinę gyvenamąją vietą (pagal seniūnijas).

27. Lazdijų rajono savivaldybės administracijos (toliau – Savivaldybės administracija), Centro ir asmens(dienos socialinės globos paslaugų gavėjo) tarpusavio teisės ir pareigos, susijusios su dienos socialinės globos asmens namuose paslaugų teikimu, asmens mokėjimu už socialines paslaugas ir lėšų dienos socialinei globai teikti kompensavimu, nustatomos rašytine Savivaldybės administracijos, Centro ir asmens sutartimi.

28. Integralios pagalbos paslaugų teikimo laikotarpiu pasikeitus aplinkybėms ar asmens sveikatos būklei, socialinių paslaugų ir slaugos poreikį iš naujo vertina asmeniui paslaugas teikiančios komandos darbuotojai.

29. Apie pasikeitusias aplinkybes, turinčias tiesioginės įtakos integralios pagalbos paslaugų teikimui (pasikeitus asmens sveikatos būklei, pajamoms ir kt.), asmuo, vienas iš suaugusių šeimos narių, globėjas ar rūpintojas per 7 kalendorines dienas turi pranešti seniūnijos socialiniam darbuotojui, nustačiusiam asmens socialinių paslaugų poreikį.

30. Asmuo privalo sudaryti tinkamas sąlygas integralios pagalbos namuose paslaugų teikimui (turėti tinkamus indus, priemones, įrangą ir pan.).

31. Teikiant integralią pagalbą, pildoma reikalinga dokumentacija, patvirtinta Centro direktoriaus įsakymu.

**V. INTEGRALIOS PAGALBOS (DIENOS SOCIALINĖS GLOBOS IR SLAUGOS) PASLAUGŲ SĄRAŠAI**

32. Integrali pagalba – tai visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu asmens namuose.

33. Dienos socialinės globos asmens namuose paslaugų sąrašas (Tvarkos aprašo 1 priedas) sudaromas vadovaujantis Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“.

34. Slaugos asmens namuose paslaugų sąrašas (Tvarkos aprašo 2 priedas) sudaromas, vadovaujantis Lietuvos Respublikos sveikatos apsaugos ministro įsakymu patvirtintais reikalavimais ir slaugos namuose paslaugų sąrašu, Medicinos normomis: MN 57:2011 „Bendruomenės slaugytojas. Teisės, pareigos, kompetencija ir atsakomybė“ ir MN 21:2000 „Slaugytojo padėjėjas. Funkcijos, pareigos, teisės, kompetencija ir atsakomybė“.

35. Kineziterapijos paslaugų skaičių nustato kineziterapeutas, vadovaudamasis šeimos gydytojo (gydančio gydytojo) užpildytu medicinos dokumento išrašu (F027/a).

36. Masažo paslaugų skaičių nustato masažuotojas, vadovaudamasis šeimos gydytojo (gydančio gydytojo) užpildytu medicinos dokumento išrašu (F027/a).

37. Ergoterapijos paslaugų skaičių nustato ergoterapeutas, vadovaudamasis šeimos gydytojo (gydančio gydytojo) užpildytu medicinos dokumento išrašu (F027/a).

**VI. INTEGRALIOS PAGALBOS SUSTABDYMAS IR NUTRAUKIMAS**

38. Integrali pagalba sustabdoma arba nutraukiama Socialinės paramos skyriaus vedėjo sprendimu.

39. Integrali pagalba sustabdoma:

39.1. paslaugų gavėjui (globėjui, asmeniui, turinčiam įgaliojimą, kitiems suinteresuotiems asmenims) pateikus raštišką prašymą, ne ilgiau kaip 4 mėnesiams;

39.2. paaiškėjus, kad asmuo (šeima), jo globėjas, rūpintojas, besikreipiantis dėl integralios pagalbos, pateikė neteisingą informaciją socialinių paslaugų poreikio vertinimui, norėdamas gauti integralią pagalbą. Šiuo atveju integrali pagalba sustabdoma tol, kol, atsižvelgiant į naujai paaiškėjusias aplinkybes, pakartotinai nustatomas poreikis;

39.3. kai asmens namuose nuolat girtaujama, smurtaujama ir iškyla grėsmė integralios pagalbos paslaugų teikėjų saugumui (iki bus pašalintos nurodytos aplinkybės);

39.4. kai įtariama, kad asmuo (jo šeimos nariai) gali sirgti užkrečiama liga, iki tol, kol gaunama gydytojų išvada, kad asmuo nekelia pavojaus tiesioginiams paslaugų teikėjams – socialinio darbuotojo padėjėjui ir/ar slaugytojo padėjėjui užsikrėsti;

39.5. kai asmens namuose visiškai nesudarytos sąlygos integralios pagalbos namuose paslaugų teikimui: namuose antisanitarinės sąlygos, nėra tinkamų indų, priemonių, įrangos ir pan. (iki bus pašalintos nurodytos priežastys).

40. Integrali pagalba nutraukiama:

40.1. kuriai nors iš šalių nevykdant arba netinkamai vykdant sutartyje numatytus įsipareigojimus;

40.2. paslaugų gavėjui mirus;

40.3. paslaugų gavėjui apsigyvenus valstybės ar savivaldybės išlaikomoje įstaigoje;

40.4. paslaugų gavėjui išvykus gyventi į kitą savivaldybę ar užsienio valstybę;

40.5. paslaugų gavėjo iniciatyva, raštu pranešus paslaugų teikėjui.

41. Centras apie integralios pagalbos teikimo pasikeitimus raštu informuoja Socialinės paramos skyrių.

**VII. MOKĖJIMAS UŽ INTEGRALIĄ PAGALBĄ**

42. Integrali pagalba susideda iš dviejų dalių: dienos socialinės globos asmens namuose ir slaugos paslaugų asmens namuose.

43. Slaugos paslaugos asmens namuose Integralios pagalbos plėtros veiksmų plano, patvirtinto Lietuvos Respublikos socialinės apsaugos ir darbo ministro 2015 m. liepos 14 d. įsakymu Nr. A1-435 „Dėl Integralios pagalbos plėtros veiksmų plano patvirtinimo“, įgyvendinimo laikotarpiu, kai jos finansuojamos Europos socialinio fondo lėšomis, teikiamos nemokamai.

44. Dienos socialinės globos asmens namuose paslaugų kaina, teikiant integralią pagalbą, apskaičiuojama vadovaujantis Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“, įvertinant socialinės globos paslaugų organizavimo išlaidas, prekių ir paslaugų kainas rinkoje bei šių paslaugų teikimo ypatumus.

45. Dienos socialinės globos asmens namuose paslaugos kaina, teikiant integralią pagalbą, – tai socialinių paslaugų teikimo vienam paslaugos gavėjui per atitinkamą laikotarpį išlaidų pinigine išraiška suma.

46. Dienos socialinės globos asmens namuose kainą tvirtina Lazdijų rajono savivaldybės taryba.

47. Mokėjimo už dienos socialinės globos asmens namuose paslaugas, teikiant integralią pagalbą, dydis asmeniui nustatomas individualiai, atsižvelgiant į asmens (šeimos) finansines galimybes mokėti ir vadovaujantis Lazdijų rajono savivaldybės socialinių paslaugų organizavimo ir mokėjimo už socialines paslaugas tvarkos aprašu, patvirtintu Lazdijų rajono savivaldybės tarybos 2006 m. lapkričio 14 d. sprendimu Nr. 5TS-1389 „Dėl Lazdijų rajono savivaldybės socialinių paslaugų organizavimo ir mokėjimo už socialines paslaugas“.

48. Asmens finansines galimybes mokėti už dienos socialinės globos paslaugas asmens namuose, teikiant Integralią pagalbą, vertina seniūnijos socialinis darbuotojas.

**VIII. INTEGRALIOS PAGALBOS FINANSAVIMAS**

49. Integralios pagalbos paslaugų finansavimo šaltiniai:

49.1. valstybės biudžeto specialiosios tikslinės dotacijos savivaldybių biudžetams socialinei globai asmenims su sunkia negalia organizuoti;

49.2. Europos Sąjungos struktūrinių fondų lėšos;

49.3. lėšos, gautos už suteiktas dienos socialinės globos paslaugas;

49.4. kitos teisėtai gautos lėšos.

50. Lėšų panaudojimo kontrolę vykdo:

50.1. Socialinių paslaugų priežiūros departamentas prie Socialinės apsaugos ir darbo ministerijos ir kitos valstybinės kontrolės teisę turinčios institucijos kontroliuoja valstybės biudžeto specialiųjų tikslinių dotacijų socialinei globai asmenims su sunkia negalia organizuoti lėšų panaudojimą;

50.2. Europos socialinio fondo agentūra kontroliuoja Europos struktūrinių fondų lėšų, skirtų slaugos namuose paslaugoms organizuoti, panaudojimą.

51. Centras atsako už lėšų, skirtų integralios pagalbos paslaugoms finansuoti, tinkamą panaudojimą.

**IX. BAIGIAMOSIOS NUOSTATOS**

52. Šis Tvarkos aprašas gali būti keičiamas ir papildomas, pasikeitus teisės aktams.

53. Šis Tvarkos aprašas gali būti skundžiamas Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_

Integralios pagalbos teikimo Lazdijų rajono savivaldybėje tvarkos aprašo, patvirtinto Lazdijų rajono savivaldybės tarybos

2016 m. gruodžio d. sprendimu Nr. 5TS- ,

1 priedas

**DIENOS SOCIALINĖS GLOBOS PASLAUGŲ, TEIKIAMŲ ASMENS NAMUOSE, SĄRAŠAS**

|  |  |  |  |  |
| --- | --- | --- | --- | --- |
| **Nr.** | **Kodas\*** | **Paslaugos pavadinimas** | **Teikimo trukmė (dažnumas)** | **Specialistas** |
| 1. | SG Ι(1)  SG ΙΙ(1) | **Informavimas** | Pagal poreikį | Socialinis darbuotojas,  socialinio darbuotojo padėjėjas |
| 2. | SG Ι(2)  SG ΙΙ(2) | **Konsultavimas** | Pagal poreikį | Socialinis darbuotojas,  socialinio darbuotojo padėjėjas |
| 3. | SG Ι(3)  SG ΙΙ(3) | **Bendravimas** | Pagal poreikį | Socialinis darbuotojas,  socialinio darbuotojo padėjėjas |
| 4. | SG Ι(4)  SG ΙΙ(4) | **Tarpininkavimas ir atstovavimas** | Pagal poreikį | Socialinis darbuotojas,  socialinio darbuotojo padėjėjas |
| 5. | SG Ι(5) | **Pagalba, sprendžiant asmens problemas** |  | Socialinis darbuotojas,  socialinio darbuotojo padėjėjas |
|  | SG ΙΙ(5.1) | Dokumentų ar pažymų tvarkymas | Pagal poreikį | Socialinio darbuotojo padėjėjas |
|  | SG ΙΙ(5.2) | Mokesčių apskaičiavimas, knygelių užpildymas, sumokėjimas | 1 kartas per mėnesį | Socialinio darbuotojo padėjėjas |
|  | SG ΙΙ(5.3) | Transporto organizavimas | Pagal poreikį | Socialinio darbuotojo padėjėjas |
|  | SG ΙΙ(5.4) | Laisvalaikio ir užimtumo organizavimas (laikraščių, knygų skaitymas) | Pagal poreikį | Socialinio darbuotojo padėjėjas |
| 6. | SG ΙΙ(6) | **Maitinimo organizavimas** |  | Socialinio darbuotojo padėjėjas |
|  | SG ΙΙ(6.1) | Maisto produktų pirkimas | Iki 2 kartų per savaitę | Socialinio darbuotojo padėjėjas |
|  | SG ΙΙ(6.2) | Maisto ruošimas | Iki 5 kartų per savaitę | Socialinio darbuotojo padėjėjas |
|  | SG ΙΙ(6.2.1) | Pagalba, ruošiant maistą (sutvarkant darbo vietą) | Iki 5 kartų per savaitę | Socialinio darbuotojo padėjėjas |
|  | SG ΙΙ(6.2.2) | Maisto ruošimas (sutvarkant darbo vietą) | Iki 5 kartų per savaitę | Socialinio darbuotojo padėjėjas |
|  | SG ΙΙ(6.2.3) | Pagaminto maisto pašildymas | Iki 5 kartų per savaitę | Socialinio darbuotojo padėjėjas |
|  | SG ΙΙ(6.3) | Karšto maisto atnešimas | Iki 5 kartų per savaitę | Socialinio darbuotojo padėjėjas |
|  | SG ΙΙ(6.4) | Pagalba maitinantis (išskyrus asmenis su rijimo sutrikimais ar maitinamus dirbtiniu būdu) | Iki 5 kartų per savaitę | Socialinio darbuotojo padėjėjas |
| 7. |  | **Pagalba buityje ir namų ruošoje** |  | Socialinio darbuotojo padėjėjas |
|  | SG ΙΙ(7.1) | Indų plovimas | Iki 5 kartų per savaitę | Socialinio darbuotojo padėjėjas |
|  | SG ΙΙ(7.2) | Patalynės keitimas | 1 kartas per savaitę | Socialinio darbuotojo padėjėjas |
|  | SG ΙΙ(7.3) | Gyvenamosios vietos tvarkymas | Iki 2 kartų per  savaitę | Socialinio darbuotojo padėjėjas |
|  | SG ΙΙ(7.3.1) | Dalinis buto tvarkymas: dulkių valymas, grindų ar kilimo valymas neatstumiant baldų | Iki 2 kartų per  savaitę | Socialinio darbuotojo padėjėjas |
|  | SG ΙΙ(7.3.2) | Virtuvės tvarkymas: dulkių valymas, grindų ar kilimo valymas neatstumiant baldų | Iki 2 kartų per  savaitę | Socialinio darbuotojo padėjėjas |
|  | SG ΙΙ(7.3.3) | Tualeto patalpos grindų valymas | Iki 2 kartų per  savaitę | Socialinio darbuotojo padėjėjas |
|  | SG ΙΙ(7.3.4) | Vonios patalpos grindų valymas | Iki 2 kartų per  savaitę | Socialinio darbuotojo padėjėjas |
|  | SG ΙΙ(7.3.5) | Šiukšlių išnešimas iki 5 kg vienu metu | Iki 5 kartų per  savaitę | Socialinio darbuotojo padėjėjas |
|  | SG ΙΙ(7.4) | Asmens naudojimo ir pramoninių prekių pirkimas | Pagal poreikį | Socialinio darbuotojo padėjėjas |
| 8. |  | **Asmens higienos paslaugų organizavimas** |  | Socialinio darbuotojo padėjėjas |
|  | SG ΙΙ(8.1) | Skalbimas | 1 kartas per  savaitę | Socialinio darbuotojo padėjėjas |
|  | SG ΙΙ(8.1.1) | Skalbimas automatine skalbimo mašina, sudedant skalbinius bei skalbimo priemones į skalbimo mašiną | 1 kartas per  savaitę | Socialinio darbuotojo padėjėjas |
|  | SG ΙΙ(8.1.2) | Skalbinių pakabinimas ar nukabinimas | 1 kartas per  savaitę | Socialinio darbuotojo padėjėjas |
|  | SG ΙΙ(8.2) | Pagalba rengiantis, prausiantis | Iki 5 kartų per  savaitę | Socialinio darbuotojo padėjėjas |
|  | SG ΙΙ(8.2.1) | Asmens higienos priemonių ir vandens paruošimas asmens apsiprausimui | Iki 5 kartų per  savaitę | Socialinio darbuotojo padėjėjas |
|  | SG ΙΙ(8.2.2) | Pagalba prausiantis | Iki 5 kartų per  savaitę | Socialinio darbuotojo padėjėjas |
|  | SG ΙΙ(8.2.3) | Pagalba rengiantis | Iki 5 kartų per  savaitę | Socialinio darbuotojo padėjėjas |
|  | SG ΙΙ(8.2.4) | Pagalba šukuojantis | Iki 5 kartų per  savaitę | Socialinio darbuotojo padėjėjas |
|  | SG ΙΙ(8.2.5) | Vienkartinių asmens higienos priemonių keitimas | Pagal poreikį | Socialinio darbuotojo padėjėjas |
| 9**.** |  | **Sveikatos priežiūros organizavimas** |  | Socialinio darbuotojo padėjėjas |
|  | SG ΙΙ(9.1) | Medikamentų pirkimas artimiausioje vaistinėje be asmens | Pagal poreikį | Socialinio darbuotojo padėjėjas |
|  | SG ΙΙ(9.2) | Gydytojų kvietimo organizavimas | Pagal poreikį | Socialinio darbuotojo padėjėjas |
|  | SG ΙΙ(9.2.1) | Gydytojo kvietimo organizavimas ar užrašymas pas gydytoją telefonu iš asmens namų | Pagal poreikį | Socialinio darbuotojo padėjėjas |
|  | SG ΙΙ(9.2.2) | Nenumatytu atveju iškvietus gydytoją pas asmenį, jo laukimas | Pagal poreikį | Socialinio darbuotojo padėjėjas |
| 10. |  | **Ūkio darbai** |  | Socialinio darbuotojo padėjėjas |
|  | SG ΙΙ(10.1) | Kuro įsigijimo organizavimas |  | Socialinio darbuotojo padėjėjas |
|  | SG ΙΙ(10.1.1) | Malkų pirkimo ir supjovimo, kito kuro įsigijimo organizavimas | Pagal poreikį | Socialinio darbuotojo padėjėjas |
|  | SG ΙΙ(10.1.2) | Malkų ar kito kuro atnešimas iki 5 kg vienu kartu | Iki 5 kartų per savaitę (šildymo sezono metu) | Socialinio darbuotojo padėjėjas |
|  | SG ΙΙ(10.2) | Krosnies iškūrenimas |  | Socialinio darbuotojo padėjėjas |
|  | SG ΙΙ(10.2.1) | Krosnies iškūrenimas (1 krosnis) | Iki 5 kartų per savaitę | Socialinio darbuotojo padėjėjas |
|  | SG ΙΙ(10.2.2) | Krosnies pakūrus valymas (1 krosnis) | Ik 5 kartų per savaitę | Socialinio darbuotojo padėjėjas |
|  | SG ΙΙ(10.3) | Vandens atnešimas | Iki 5 kartų per savaitę | Socialinio darbuotojo padėjėjas |
|  | SG ΙΙ(10.4) | Sniego nukasimas |  | Socialinio darbuotojo padėjėjas |
|  | SG ΙΙ(10.4.1) | Sniego nukasimas malkoms atsinešti | Pagal poreikį | Socialinio darbuotojo padėjėjas |
|  | SG ΙΙ(10.4.2) | Sniego nukasimas vandens atsinešti | Pagal poreikį | Socialinio darbuotojo padėjėjas |
| 11. |  | **Kasdieninio gyvenimo įgūdžių ugdymas ir palaikymas** |  | Socialinio darbuotojo padėjėjas |
|  | SG ΙΙ(11.1) | Pagalba tvarkant pinigų apskaitą | Pagal poreikį | Socialinio darbuotojo padėjėjas |
|  | SG ΙΙ(11.2) | Apsipirkimo ir mokesčių mokėjimo planavimas | Pagal poreikį | Socialinio darbuotojo padėjėjas |
|  | SG ΙΙ(11.3) | Namų ruošos darbų planavimas | Pagal poreikį | Socialinio darbuotojo padėjėjas |
| 12. |  | **Kitos paslaugos, reikalingos asmeniui pagal jo savarankiškumo lygį** |  | Socialinio darbuotojo padėjėjas |
|  | SG ΙΙ(12.1) | Pagalba asmeniu judant ar keičiant kūno padėtį | Pagal poreikį | Socialinio darbuotojo padėjėjas |
|  | SG ΙΙ(12.2) | Pagalba sveikatos priežiūros specialistui, teikiant slaugos paslaugą asmeniui, klojant lovą, keičiant patalynę, vienkartines asmens higienos priemones, prausiant, maudant, rengiant ir panašiai | Pagal poreikį | Socialinio darbuotojo padėjėjas |
|  | SG ΙΙ(12.3) | Pagalba vartojant paskirtus medikamentus (slaugytojo priežiūroje) | Pagal poreikį | Socialinio darbuotojo padėjėjas |
|  | SG ΙΙ(12.4) | Pagalba matuojant organizmo kūno sistemų veiklą (slaugytojo priežiūroje) | Pagal poreikį | Socialinio darbuotojo padėjėjas |

\*Kodas

SG – socialinė globa

SG Ι – socialinis darbuotojas

SG ΙΙ – socialinio darbuotojo padėjėjas

\_\_\_\_\_\_\_\_\_\_\_\_\_\_

Integralios pagalbos teikimo Lazdijų rajono savivaldybėje tvarkos aprašo, patvirtinto Lazdijų rajono savivaldybės tarybos

2016 m. gruodžio d. sprendimu Nr. 5TS-

2 priedas

**SLAUGOS PASLAUGŲ, TEIKIAMŲ ASMENS NAMUOSE, SĄRAŠAS**

|  |  |  |  |  |
| --- | --- | --- | --- | --- |
| **Nr.** | **Kodas\*** | **Paslaugos pavadinimas** | **Teikimo trukmė (dažnumas)** | **Specialistas** |
| 1. |  | **Konsultavimas sveikatos priežiūros paslaugų teikimo klausimais** |  | Slaugytojas, masažuotojas,  kineziterapeutas, ergoterapeutas |
|  | SL Ι(1.1) | Konsultavimas slaugos klausimais | Pagal poreikį | Slaugytojas |
|  | SL Ι(1.2) | Asmens gyvybinių veiklų stebėjimas, vertinimas, dokumentavimas | Pagal poreikį | Slaugytojas |
| 2. |  | **Maitinimas** |  | Slaugytojas ar slaugytojo padėjėjai |
|  | SL Ι(2.1)  SL ΙΙ(2.1) | Maitinimas per burną (maisto paruošimas, maitinimas ar pagalba maitinantis) | Pagal poreikį | Slaugytojas ar slaugytojo padėjėjai |
|  | SL Ι(2.2)  SL ΙΙ(2.2) | Maitinimas per gastrostomą ir jejunostomą, gydytojui paskyrus (zondo keitimo paslauga neteikiama) | Pagal poreikį | Slaugytojas, slaugytojo padėjėjai |
| 3. |  | **Medikamentų vartojimas (asmens aprūpinimas medikamentais ir kitomis priemonėmis)** |  | Slaugytojas, slaugytojo padėjėjai |
|  | SL Ι(3.1) | Medikamentų vartojimo kontrolė (gydytojų rekomendacijų vykdymas, asmens ir jo artimųjų mokymas vartoti paskirtus medikamentus) | Pagal poreikį | Slaugytojas |
|  | SL Ι(3.2)  SL ΙΙ(3.2) | Rektalinių žvakučių įdėjimas (gydytojui paskyrus ar farmacininkui rekomendavus) | Pagal poreikį | Slaugytojas ar slaugytojo padėjėjai |
|  | SL Ι(3.3)  SL ΙΙ(3.3) | Gydomoji vonelė (gydytojui paskyrus ar farmacininkui rekomendavus) | Pagal poreikį | Slaugytojas ar slaugytojo padėjėjai |
|  | SL Ι(3.4)  SL ΙΙ(3.4) | Pavilgų dėjimas (gydytojui paskyrus ar farmacininkui rekomendavus) | Pagal poreikį | Slaugytojas, slaugytojo padėjėjai |
|  | SL Ι(3.5)  SL ΙΙ(3.5) | Kompresų dėjimas (gydytojui paskyrus ar farmacininkui rekomendavus) | Pagal poreikį | Slaugytojas ar slaugytojo padėjėjai |
|  | SL Ι(3.6)  SL ΙΙ(3.6) | Tepalų naudojimas (gydytojui paskyrus ar farmacininkui rekomendavus) | Pagal poreikį | Slaugytojas ar slaugytojo padėjėjai |
| 4. |  | **Organizmo sistemų veiklos matavimas** |  | Slaugytojas |
|  | SL Ι(4.1) | Arterinio kraujo spaudimo matavimas | Pagal poreikį | Slaugytojas |
|  | SL Ι(4.2)  SL ΙΙ(4.2) | Pulso skaičiavimas | Pagal poreikį | Slaugytojas,  slaugytojo padėjėjai |
|  | SL Ι(4.3)  SL ΙΙ(4.3) | Kūno temperatūros matavimas | Pagal poreikį | Slaugytojas,  slaugytojo padėjėjai |
|  | SL Ι(4.4) | Gliukozės kiekio periferiniame kraujuje nustatymas (asmuo turi turėti aparatą bei diagnostinę juostelę gliukozei nustatyti) | Pagal poreikį | Slaugytojas |
| 5. |  | **Asmens higienos paslaugos** |  | Slaugytojas, slaugytojo padėjėjai |
|  | SL Ι(5.1)  SL ΙΙ(5.1) | Tarpvietės ir genitalijų priežiūra | Pagal poreikį | Slaugytojas,  slaugytojo padėjėjai |
|  | SL Ι(5.2)  SL ΙΙ(5.2) | Kirkšnių priežiūra | Pagal poreikį | Slaugytojas,  slaugytojo padėjėjai |
|  | SL Ι(5.3)  SL ΙΙ(5.3) | Krūtų priežiūra | Pagal poreikį | Slaugytojas,  slaugytojo padėjėjai |
|  | SL Ι(5.4)  SL ΙΙ(5.4) | Burnos ertmės priežiūra (dantų valymas, burnos gleivinės priežiūra, išimamų dantų protezų priežiūra) | Pagal poreikį | Slaugytojas,  slaugytojo padėjėjai |
|  | SL Ι(5.5)  SL ΙΙ(5.5) | Nagų priežiūra (asmuo turi turėti specialias asmenines žirkles) | Pagal poreikį | Slaugytojas,  slaugytojo padėjėjai |
|  | SL Ι(5.6)  SL ΙΙ(5.6) | Akių priežiūra (plovimas, akinių, lęšių, dirbtinės akies higiena) | Pagal poreikį | Slaugytojas,  slaugytojo padėjėjai |
|  | SL Ι(5.7)  SL ΙΙ(5.7) | Ausų priežiūra (išorinių klausomųjų landų, klausos aparato valymas) | Pagal poreikį | Slaugytojas,  slaugytojo padėjėjai |
|  | SL Ι(5.8)  SL ΙΙ(5.8) | Nosies landų valymas | Pagal poreikį | Slaugytojas,  slaugytojo padėjėjai |
|  | SL Ι(5.9)   SL ΙΙ(5.9) | Plaukų priežiūra (šukavimas, galvos plovimas, džiovinimas, vyrams – barzdos skutimas) | Pagal poreikį | Slaugytojas,  slaugytojo padėjėjai |
|  | SL Ι(5.10)  SL ΙI(5.10) | Asmens lovos tvarkymas | Pagal poreikį | Slaugytojas,  slaugytojo padėjėjai |
|  | SL Ι(5.11)  SL IΙ(5.11) | Asmens marškinių ir kitų drabužių keitimas | Pagal poreikį | Slaugytojas,  slaugytojo padėjėjai |
|  | SL Ι(5.12)  SL IΙ(5.12) | Asmens maudymas vonioje ar po dušu | Pagal poreikį | Slaugytojas,  slaugytojo padėjėjai |
|  | SL Ι(5.13)  SL IΙ(5.13) | Asmens dalinis prausimas lovoje | Pagal poreikį | Slaugytojas,  slaugytojo padėjėjai |
|  | SL Ι(5.14)  SL IΙ(5.14) | Sauskelnių, įklotų keitimas | Pagal poreikį | Slaugytojas,  slaugytojo padėjėjai |
|  | SL Ι(5.15)  SL IΙ(5.15) | Pakišamųjų indų naudojimas (antelės, basonai) | Pagal poreikį | Slaugytojas,  slaugytojo padėjėjai |
|  | SL Ι(5.16) | Šlapimo reflekso skatinimas | Pagal poreikį | Slaugytojas |
| 6. |  | **Pragulų profilaktika** |  | Slaugytojas ar slaugytojo padėjėjai |
|  | SL Ι(6.1) | Kūno padėties keitimas | Pagal poreikį | Slaugytojas ar slaugytojo padėjėjai |
|  | SL ΙI(6.2) | Perkėlimas iš lovos į/iš neįgaliojo vežimėlio, tualetinės kėdė (teikiama tik esant techninės pagalbos priemonėms) | Pagal poreikį | Slaugytojas ar slaugytojo padėjėjai |
|  | SL Ι(6.3)  SL II (6.3) | Pagalba atsistojant ar atsisėdant (teikiama tik esant techninės pagalbos priemonėms) | Pagal poreikį | Slaugytojas,  slaugytojo padėjėjai |
| 7. |  | **Kitos slaugos procedūros** |  | Slaugytojas ar slaugytojo padėjėjai |
|  | SL Ι(7.1)  SL ΙΙ(7.1) | Šildyklės uždėjimas | Pagal poreikį | Slaugytojas,  slaugytojo padėjėjai |
|  | SL Ι(7.2)  SL ΙΙ(7.3) | Ledo pūslės uždėjimas | Pagal poreikį | Slaugytojas,  slaugytojo padėjėjai |
|  | SL Ι(7.3) | Žarnyno valymas valomosiomis klizmomis | Pagal poreikį | Slaugytojas |
|  | SL Ι(7.4) | Dirbtinių kūno angų (stomų) priežiūra | Pagal poreikį | Slaugytojas |
|  | SL Ι(7.5) | Drenų, kateterio priežiūra (dreno ir kateterio keitimas neteikiamas) | Pagal poreikį | Slaugytojas |
| 8. |  | **Masažo paslauga** |  |  |
|  | M(8.1) | Konsultavimas masažo klausimais | Pagal poreikį | Masažuotojas |
|  | M(8.2) | Masažo paslauga | Pagal poreikį | Masažuotojas |
| 9. |  | **Kineziterapijos paslauga** |  |  |
|  | K(9.1) | Konsultavimas kineziterapijos klausimais | Pagal poreikį | Kineziterapeutas |
|  | K(9.2) | Kineziterapijos paslauga | Pagal poreikį | Kineziterapeutas |
| 10. |  | **Ergoterapeuto paslauga** |  |  |
|  | E(10.1) | Konsultavimas ergoterapijos klausimais | Pagal poreikį | Ergoterapeutas |
|  | E(10.2) | Ergoterapeuto paslauga | Pagal poreikį | Ergoterapeutas |

\*Kodas

SL Ι – slaugytojo paslauga

SL ΙΙ – slaugytojo padėjėjo paslauga

M – masažuotojo paslauga

K – kineziterapeuto paslauga

E – ergoterapeuto paslauga

\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO „DĖL INTEGRALIOS PAGALBOS TEIKIMO LAZDIJŲ RAJONO SAVIVALDYBĖJE TVARKOS APRAŠO PATVIRTINIMO” PROJEKTO**

**AIŠKINAMASIS RAŠTAS**

2016-12-21

Lazdijų rajono savivaldybės tarybos sprendimo „Dėl integralios pagalbos teikimo Lazdijų rajono savivaldybėje tvarkos aprašo patvirtinimo” projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Socialinių paslaugų įstatymo 13 straipsniu, Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 įsakymu Nr. A1-93 „Dėl socialinių paslaugų katalogo patvirtinimo“, Integralios pagalbos plėtros veiksmų planu, patvirtintu Lietuvos Respublikos socialinės apsaugos ir darbo ministro 2015 m. liepos 14 d. įsakymu Nr. A1-435 „Dėl integralios pagalbos plėtros veiksmų plano patvirtinimo“, 2016 m. rugsėjo 22 d. iš Europos Sąjungos struktūrinių fondų lėšų bendrai finansuojamo projekto Nr. 08.4.1-ESFA-V-418-04-0013 „Integrali pagalba į namus Lazdijų rajono savivaldybėje“ sutartimi Nr. 08.4.1-ESFA-V-418-04-0013/2016-09-22/15-483.

Šio projekto tikslas – reglamentuoti integralios pagalbos į namus paslaugų skyrimą ir teikimą Lazdijų rajono savivaldybės gyventojams.

Parengtas sprendimo projektas neprieštarauja galiojantiems teisės aktams.

Galimos neigiamos pasekmės – nėra.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Socialinės paramos skyriaus vedėja Lina Margelienė.

Socialinės paramos skyriaus vedėja Lina Margelienė